การประกอบธุรกิจของแต่ละสายผลิตภัณฑ์

ผลิตภัณฑ์เครื่องสำอาง

1.  ลักษณะผลิตภัณฑ์หรือบริการ

บริษัทฯ จัดจำหน่ายเครื่องสำอางคุณภาพสูงภายใต้หลายชื่อเครื่องหมายการค้า
โดยได้รับลิขสิทธิ์จากต่างประเทศ อาทิ เช่น Covermark, O’Leary, Acseine,
Senscience, Bain de Terre, Zotos Design Freedom, Evian, Van Cleef &
Arpels, Iceberg, Ferrari
ซึ่งสินค้าเหล่านี้มีการวิจัยพัฒนาคิดค้นมาอย่างดีจากเจ้าของลิขสิทธิ์ต่างประเทศ
และมีจำหน่ายแพร่หลายในหลายประเทศชั้นนำทั่วโลก

ในขณะเดียวกันบริษัทฯ
ก็ยังจัดจำหน่ายเครื่องสำอางคุณภาพสูงอีกหลายชื่อเครื่องหมายการค้าที่พัฒนาและจดทะเบียนในประเทศไทย
อาทิ เช่น K.ma Cosmetics, KMA Character Plus, Lydia
ซึ่งประสบความสำเร็จอย่างดีเช่นเดียวกัน

เครื่องสำอางส่วนใหญ่วางจำหน่ายในลักษณะมีพนักงานที่ได้รับการอบรมมาอย่างดีมีความรู้ความชำนาญคอยให้คำแนะนำวิธีเลือกและการใช้ผลิตภัณฑ์ที่ถูกต้องแก่ลูกค้าที่สนใจ
(Counter Sales) ซึ่งประเภทนี้บริษัทฯ จะมี Covermark เป็นผู้นำ
ส่วนประเภทที่จัดเรียงให้ลูกค้าเลือกซื้ออย่างสะดวกใจด้วยตนเอง (Self-selection) จะมี
K.ma เป็นผู้นำ

2.  การตลาดและภาวะการแข่งขัน

บริษัทฯ ดำเนินกิจการจัดจำหน่ายเครื่องสำอางเป็นธุรกิจหลักมานาน โดยเฉพาะเครื่องสำอาง
“คัฟเวอร์มาร์ค" (Covermark) ซึ่งมีประวัติการขายที่ยึดถือคุณภาพ
และการบริการที่ดีอย่างต่อเนื่องมานานเกือบ 3 ทศวรรษ จนเป็นที่ยอมรับในวงการเครื่องสำอาง
และได้รับความนิยมภักดีจากผู้บริโภคจำนวนมากที่ยังคง สนับสนุนผลิตภัณฑ์ของบริษัทฯ
อย่างสม่ำเสมอและต่อเนื่อง

พฤติกรรมของผู้บริโภคมีแนวโน้มให้ความสำคัญต่อการดูแลเอาใจใส่ผิวพรรณมากขึ้น
ส่งผลให้สภาพตลาดมีอัตราการเติบโตและการแข่งขันรุนแรงมากยิ่งขึ้น
แต่ด้วยกลยุทธ์การตลาดของบริษัทฯ ที่เน้นคุณภาพสินค้า การบริการที่ดี
มีศูนย์จำหน่ายและบริการทั่วประเทศ จึงทำให้บริษัทฯ สามารถรักษาสัดส่วนการตลาดได้อย่างมั่นคง

ผลิตภัณฑ์เครื่องสำอางของบริษัทฯ มีจำหน่ายอย่างกว้างขวางในหลายช่องทางการขาย อาทิ เช่น
ห้างสรรพสินค้า ร้านค้าปลีกสมัยใหม่ ศูนย์บริการความงาม ร้านเสริมสวย
และร้านค้าเบ็ดเตล็ดทั่วไป โดยบริษัทฯ
ได้ร่วมกิจกรรมทางการตลาดกับผู้จำหน่ายทุกช่องทางอย่างสม่ำเสมอและต่อเนื่อง
มีกิจกรรมส่งเสริมการขายเพื่อกระตุ้นผู้บริโภคอยู่เป็นประจำ
รวมทั้งดำรงกิจกรรมประชาสัมพันธ์สินค้าให้เกิดความนิยมรู้จักแพร่หลายผ่านวงการบันเทิง
ดารานักแสดง วิทยากรดำเนินรายการโทรทัศน์ และการประกวดนางงามต่างๆ อยู่ตลอดเวลา

บริษัทฯ ได้มีการคัดเลือกและเพิ่มผลิตภัณฑ์ใหม่ที่เหมาะสมกับคนไทยอยู่เสมอ ถึงแม้ไม่มากรายการนัก
แต่ได้กระทำอย่างต่อเนื่อง ทั้งนี้เพื่อสนองความต้องการของลูกค้าประจำ และขยายฐานสู่ลูกค้าใหม่
เพื่อเสริมสร้างความมั่นคงและเพิ่มศักยภาพการเติบโตของธุรกิจอย่างยั่งยืน

3.  การจัดหาผลิตภัณฑ์หรือบริการ

ผลิตภัณฑ์ที่จัดจำหน่ายอยู่ในปัจจุบัน มีทั้งสินค้าที่นำเข้าจากต่างประเทศในลักษณะสินค้าสำเร็จรูป
กึ่งสำเร็จรูป และผลิตภายในประเทศ ทั้งนี้ขึ้นอยู่กับความเหมาะสมในเชิงเศรษฐกิจ
และความซับซ้อนของกรรมวิธีในการผลิต สินค้าส่วนใหญ่ได้สั่งซื้อผ่านโรงงานที่มีมาตรฐาน
มีความเชี่ยวชาญในกระบวนการผลิตและควบคุมคุณภาพเครื่องสำอางมานานหลายสิบปี
โดยมีเจ้าของลิขสิทธิ์จากต่างประเทศกำกับดูแลอย่างใกล้ชิด

ผลิตภัณฑ์ เครื่องนุ่งห่ม

4.  ลักษณะผลิตภัณฑ์หรือบริการ

สินค้าหลักในสายผลิตภัณฑ์เครื่องนุ่งห่มของบริษัทฯ มีหลายประเภท เช่น ชุดกีฬา
ชุดนอนและชุดชั้นในสตรีคุณภาพสูง ภายใต้เครื่องหมายการค้า Guy Laroche (กี ลาโรช)
ซึ่งบริษัทฯ ได้รับสิทธิ์เป็นผู้แทนจำหน่ายแต่ผู้เดียวในประเทศไทย
สินค้าเหล่านี้ผลิตจากวัสดุชั้นเยี่ยมจากเทคโนโลยีล่าสุด
มีคุณสมบัติพิเศษเหมาะสมกับการใช้งานในแต่ละประเภท
เสริมแต่งด้วยลวดลายผ้าลูกไม้ที่สวยงามวิจิตรบรรจงคัดเลือกมาเป็นพิเศษ
เพื่อเพิ่มความสง่างามและสร้างความมั่นใจแก่ผู้สวมใส่
ผลิตภัณฑ์ทุกชิ้นได้รับการออกแบบตัดเย็บอย่างประณีตเหมาะสมกับสรีระของสตรีไทย

นอกจากนี้ บริษัทฯ ยังมีเสื้อชั้นในสตรีของ Gunze
ที่ผลิตจากผ้าถักโครงสร้างพิเศษใช้เส้นด้ายฝ้ายแท้ 100% ลักษณะเบาบาง มีความยืดหยุ่นสูง
เหมาะกับวัยรุ่น และสำหรับสวมใส่ลำลอง

5.  การตลาดและภาวะการแข่งขัน

ผลิตภัณฑ์ Guy Laroche จัดวางอยู่ในตำแหน่งสินค้าตลาดบน ระดับราคาปานกลางถึงสูง
สำหรับผู้บริโภคที่มีรสนิยมสวมใส่เสื้อผ้าคุณภาพสูง รูปแบบทันสมัย และสง่าภูมิฐาน
มีรายได้ปานกลางถึงสูง ปัจจุบันมีวางจำหน่ายตามห้างสรรพสินค้าชั้นนำทั่วประเทศ
โดยมีพนักงานที่ผ่านการอบรมมีความรอบรู้คอยให้คำแนะนำ
วิธีการเลือกใช้และการดูแลรักษาเสื้อผ้าอย่างถูกต้องแก่ลูกค้าที่สนใจ

ถึงแม้ว่าประเทศไทยจะยังคงเผชิญกับภาวะเศรษฐกิจชะลอตัวอยู่ในขณะนี้
แต่โดยธรรมชาติของผู้หญิงซึ่งให้ความสำคัญในการดูแลสุขภาพ และรักษาบุคลิกภาพที่ดีอย่างสม่ำเสมอ
ส่งผลให้สภาพตลาดไม่หดตัวไปมากนัก แต่ผู้บริโภคส่วนใหญ่ได้เพิ่มความระมัดระวังในการใช้จ่าย
มีการเปรียบเทียบราคากับคุณภาพหรือคุณค่าของสินค้ามากขึ้น
ซึ่งแน่นอนจะสะท้อนออกมาในเชิงการแข่งขันทางการตลาดที่ทวีความรุนแรงมากขึ้น
โดยเฉพาะตลาดประเภทเสื้อผ้าบูติครูปแบบตามกระแสแฟชั่นที่เปลี่ยนแปลงเร็วได้รับผลกระทบมากที่สุด
ส่วนชุดกีฬา ชุดนอนและชุดชั้นในสตรีซึ่งเป็นกลุ่มผลิตภัณฑ์ที่บริษัทฯ จัดจำหน่ายได้รับผลกระทบน้อยกว่า
ตลาดยังคงมีอัตราการเติบโตอย่างต่อเนื่อง

ตลาดชุดกีฬามีแนวโน้มขยายตัว เนื่องจากประชาชนส่วนใหญ่มีความตื่นตัวในเรื่องสุขภาพมากขึ้น
เพิ่มความสนใจในการเล่นกีฬาหรือออกกำลังกายอย่างสม่ำเสมอ
เพื่อเป็นการป้องกันโรคภัยไข้เจ็บที่สามารถหลีกเลี่ยงได้ ซึ่ง Guy Laroche
มีผลิตภัณฑ์สำหรับสวมใส่เพื่อว่ายน้ำ ดำน้ำ และเต้นแอโรบิคที่จะตอบสนองผู้บริโภคได้อย่างดี
โดยชุดกีฬาเหล่านี้จะเน้นวัสดุที่มีคุณภาพ การออกแบบตัดเย็บที่ประณีต
และมีสีสันที่ทันสมัยหลากหลายรูปแบบตามความต้องการ

ส่วนตลาดชุดชั้นในสตรี มีการแข่งขันในเรื่องวัสดุและรูปแบบใหม่ๆ
ที่สอดรับกับแฟชั่นเสื้อผ้าภายนอกที่เปลี่ยนไป ซึ่ง Guy Laroche
ก็ได้มีการพัฒนาผลิตภัณฑ์รุ่นใหม่นำเสนอออกสู่ตลาดอย่างสม่ำเสมอและต่อเนื่อง
เพิ่มกลุ่มผลิตภัณฑ์ราคาระดับปานกลาง เพื่อขยายฐานลูกค้าให้กว้างขวางมากขึ้น
มีการขยายช่องทางการขายเพื่อเข้าถึงกลุ่มเป้าหมาย
รวมทั้งเพิ่มกิจกรรมโฆษณาประชาสัมพันธ์มากยิ่งขึ้น เช่น การจัดแสดงแฟชั่นโชว์
ในห้างสรรพสินค้าชั้นนำ และในโอกาสพิเศษต่างๆ ซึ่งประสบความสำเร็จในการเพิ่มการรับรู้
และสร้างภาพลักษณ์ของผลิตภัณฑ์ที่ดียิ่งขึ้น

6.  การจัดหาผลิตภัณฑ์หรือบริการ

ปัจจุบัน บริษัทฯ สั่งซื้อผลิตภัณฑ์จากโรงงานในประเทศหลายแห่ง
ซึ่งล้วนมีความเชี่ยวชาญในการผลิตเฉพาะอย่าง มีเทคโนโลยีการผลิตและเครื่องจักรที่ทันสมัย
มีความสามารถในการตัดเย็บที่ประณีต มีระบบการควบคุมคุณภาพที่มาตรฐาน
จนได้รับความไว้วางใจจากเจ้าของเครื่องหมายการค้าต่างประเทศให้ลิขสิทธิ์ผลิตป้อนให้บริษัท
โดยตรง การผลิตได้ใช้วัสดุทั้งจากต่างประเทศและในประเทศแล้วแต่ความเหมาะสม